《追悼前商会长蔡明南》
清代·郑国藩

沧海昔横流，孰把狂澜障。伟哉明南君，沈灾只手援。

忆自陵谷迁，风云日千变。奔走唇舌焦，澒洞得清晏。

四民商责重，谁与任劳怨。赖君长会席，群情争自劝。

八二哀鸿多，助拯力曾遍。晚近欧风入，自由相竞煽。

孔教乘时兴，中流砥柱见。组织功不居，论定绩弥绚。

薤露忽已晞，万人同追唁。老我筋力衰，观礼空有愿。

远寄诗一篇，聊作束刍奠。

作者简介：郑国藩（一八五七—一九三七），字晓屏，号似园老人。潮州人。清光绪年间拔贡。曾执教于汕头岭东同文学堂、潮州金山书院，民国七年（一九一八）出任广东省立金山中学代理校长。有《似园文存》三册。郑国藩诗，以民国二十四年（一九三五）其学生杨世泽、蔡丹铭所辑《似园文存》中《似园老人佚存诗稿汇钞》为底本。